REGULAMENTUL (CE) NR. 999/2008 AL COMISIEI
din 14 octombrie 2008
privind stabilirea, pentru exercițiul contabil 2009 al FEGA, a ratei dobânzii care urmează să fie aplicată pentru calcularea cheltuielilor de finanțare a intervențiilor constând în achiziționarea, depozitarea și comercializarea stocurilor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 3 alineatul (3),
întrucât:
(1)
Articolul 4 alineatul (1) litera (a) din Regulamentul (CE) nr. 884/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului privind finanțarea din Fondul european de garantare agricolă (FEGA) a măsurilor de intervenție sub forma depozitării publice și contabilizarea operațiunilor de depozitare publică de către agențiile plătitoare ale statelor membre (2), prevede că cheltuielile aferente costurilor financiare suportate de statele membre în scopul mobilizării fondurilor pentru achiziționarea de produse se stabilesc în conformitate cu metodele de calcul din anexa IV la regulamentul menționat, pe baza unei rate uniforme a dobânzii pentru întreaga Comunitate.
(2)
Această rată uniformă a dobânzii pentru Comunitate corespunde mediei ratelor Euribor la termen, pe 3 luni și pe 12 luni, înregistrate în cele șase luni care preced comunicarea statelor membre prevăzută la punctul I.2 primul paragraf din anexa IV la Regulamentul (CE) nr. 884/2006, cu o ponderare de o treime și, respectiv, două treimi. Această rată trebuie fixată la începutul fiecărui exercițiu contabil al Fondului european de garantare agricolă (FEGA).
(3)
Cu toate acestea, în cazul în care rata dobânzii comunicată de un stat membru este inferioară ratei uniforme a dobânzii fixate pentru Comunitate, se fixează o rată a dobânzii specifică pentru statul respectiv, în conformitate cu anexa IV punctul I.2 al doilea paragraf din Regulamentul (CE) nr. 884/2006. Pe de altă parte, în cazul în care un stat membru nu comunică rata medie a costurilor sale cu dobânzile înainte de sfârșitul exercițiului, Comisia fixează rata dobânzii pentru statul membru respectiv la nivelul ratei uniforme a dobânzii fixate pentru Comunitate.
(4)
Având în vedere comunicările statelor membre către Comisie, este necesar ca fixarea ratelor dobânzilor aplicabile pentru exercițiul 2009 al FEGA să țină seama de aceste diferite elemente.
(5)
Măsurile prevăzute de prezentul regulament sunt conforme cu avizul Comitetului pentru fondurile agricole,
ADOPTĂ PREZENTUL REGULAMENT:
Articolul 1
Pentru cheltuielile aferente costurilor financiare suportate de statele membre pentru mobilizarea fondurilor destinate achiziționării de produse de intervenție imputabile exercițiului contabil 2009 al Fondului european de garantare agricolă (FEGA), ratele dobânzilor prevăzute în anexa IV la Regulamentul (CE) nr. 884/2006, în temeiul articolului 4 alineatul (1) litera (a) din același regulament, sunt următoarele:
(a)
4,1 % pentru rata specifică a dobânzii aplicabilă în Franța, Irlanda și Republica Cehă;
(b)
4,3 % pentru rata specifică a dobânzii aplicabilă în Slovacia;
(c)
4,4 % pentru rata specifică a dobânzii aplicabilă în Țările de Jos și Suedia;
(d)
4,5 % pentru rata specifică a dobânzii aplicabilă în Grecia;
(e)
5,0 % pentru rata uniformă a dobânzii pentru Comunitate aplicabilă statelor membre pentru care nu s-a stabilit o rată specifică a dobânzii.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică începând cu 1 octombrie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 octombrie 2008.